Byggeriet er udarbejdet med respekt for de omkringliggende ejendomme, og der er taget højde for næsten alt, fortæller Bent Dahl, der har forkøbsret til Klochhusgrunden i Hobro, hvor han vil bygge nye lejligheder.

Rådne altaner, bekymrede naboer og flere påbud fra kommunen. På ejendommen Jernbanegade 15A og 15B i Hobro, der også er kendt som Klochhuset, står i dag et boligkompleks, der er i stor forfald og hvor flere dele tidligere er beskrevet som værende i stor fare for at styrte ned. Men det skal snart være slut, hvis det står til den kommende bygherre. - Vi har efter flere måneders udvikling sendt et forslag til Mariagerfjord Kommune, som er meget gennemarbejdet, og hvor der er taget højde for æstetik, naboer, byen, støj, skygge og den lille grund, som det faktisk er, siger Bent Dahl, der er kommende bygherre - og indehaver og direktør i BD Consult, der ligger i Hobro. Han er derudover også næsten nabo til det nuværende Klochhuset. Det er arkitektfirmaet Bjørk og Maigaard, der står bag tegningerne, mens udviklingsgruppen foruden Bent Dahl består af Jens Spanggard og Vagn Kristensen. 15-etagers byggeri Og det er ikke et hvilket som helst byggeri, Bent Dahl har i tankerne. Det skal nemlig være med 15 etager og 46 meter i højden. - Jeg håber, det kan være med til at blive et nyt varemærke i Hobro, som folk finder attraktivt at bo i, og som måske kan tiltrække nogle nye borgere til byen, siger Bent Dahl. Lige nu er det nye Klochhus på Teknik- og Miljøudvalgets møde den 5. september, men indstillingen og skitser ligger allerede klar på Mariager Fjord Kommunes hjemmeside. - Projektet ligger udenfor de eksisterende planlægningsmæssige rammer. En realisering af projektet forudsætter derfor, at der udarbejdes en ny planlægning for ejendommen, skriver kommunen på hjemmesiden. Bent Dahl har haft option på at købe ejendommen af nuværende ejer Ove Rasmussen siden begyndelsen af 2022. Og han fortæller, at hans team har arbejdet på projektet lige siden. - Det har taget tid, fordi vi gerne vil præsentere et så godt og gennemarbejdet bud som muligt. Vi har lavet en masse beregninger og målinger - alt sammen for at tage så meget hensyn, som muligt, fortæller Bent Dahl. Udvalget for Teknik og Miljø skal dermed tage stilling til, om der skal igangsættes en planproces. Der er derudover også tale om at afholde et borgermøde. Højeste boligbygning i Hobro Skitsen af byggeriet indeholder på nuværende tidspunkt 32 boliger og har 39 P-pladser. Det er ifølge Bent Dahl planen, at nogle af lejlighederne skal lejes ud - mens resten skal sælges. Derudover har han haft stor fokus på at lave store lejligheder. Det nye byggeri vil med en højde på cirka 46 meter blive den højeste boligbygning i Hobro. Et højhus af det omfang vil ikke blot påvirke de nære omgivelser, men visuelt også store dele af Hobro by. - Da byggeriets højde samtidig overskrider de eksisterende planlægningsmæssige rammer, anmoder fagenheden Udvalget for Teknik og Miljø om at tage stilling til, om der skal påbegyndes en planproces med henblik på at muliggøre projektet, skriver kommunen. De forhold, der skal undersøges forud for projektet, er følgende: Bygningens indpasning og påvirkning af det generelle bybillede Bygningens arkitektoniske udtryk Skyggepåvirkninger af nærmiljøet Vindpåvirkninger af nærmiljøet Trafikstøj Trafikafvikling Borgmester glæder sig Gennem årene har der været stor offentlig og politisk fokus på det eksisterende Klochhus. Og mange - heriblandt borgere og naboer i Hobro, har udtrykt ønske om at få byggeriet jævnet med jorden. Derudover har kommunen været på utallige tilsynsbesøg - som sidst mundede ud i et direkte påbud. Blandt andet er altanerne og flere mursten i fare for at styrte ned. Også borgmester i Mariagerfjord Kommune, Mogens Jespersen, ønsker snart den eksisterende bygning revet ned. - Det nye byggeri er en fantastisk mulighed for Hobro - og så er byggeriets kvalitet helt nye højder for boligbyggeri i Hobro, så det er meget spændende, og jeg kan ikke vente med at få revet det gamle kompleks ned, siger han. Også Bent Dahl glæder sig til den fremtidige proces - og på at få vished om, om planerne kan lykkes. - Jeg er også personligt involveret og har set på byggeriet næsten hver dag. Og det er ikke nogen hemmelighed, at det ikke er på grund af pengene, for det er ingen billig udviklingsplan og ide, jeg har gang i. Jeg håber, at vi kan skabe noget, folk i Hobro kan være stolte af, siger Bent Dahl. TV2 Nord har fulgt udviklingen i Klochhuset-byggeriet tæt. Se seneste opdatering fra april i år her: